इस मीटिंगा च जो-जो नमीं जानकारी मिगी मिली, ओह्‌दी में नम्बर बार इक रपोर्ट त्यार कीती ते मनासब समझेआ जे एह् रिपोर्ट में इक बारी फी उस्सै कमेटी दे सामनै रक्खां तां जे ओदे पर नजर-सान्नी बी होई सकै ते आह्‌दे च लोड़दे सुघार बी कीते जाई सकन। इस्सै दरान मिगी बीरपुरा दे पं. बाल मुकुन्द हुंदा सनेहा मिलेआ जे अवधू जोगी दे कुलै दे श्री गिरधारीलाल नां दे जोगी, दाता रणपत दे बारे च गल्ल-बात करने आस्तै मिगी मिलन जम्मू औना चांह्‌दे न। पर इस्सै दरान गिरधारी लाल होर इक हादसे दा शकार होइयै किस दिनें आस्तै घरा बाह्‌र नेईं आई-जाई सके। इस करी में उन्होंगी सनेहा भेजेआ जे ओह् इस हालती च जम्मू औने दा कश्ट नेईं करन ते में गै बीरपुर आइयै उंदे कन्ने मलाटी करी लैंग।